Yhdystie 11888

Yhdystie 11888 eli Koskenkyläntie on Loviisassa sijaitseva yhdystie, joka yhdistää Koskenkylän ja Liljendalin taajamat toisiinsa. Tie oli kokonaisuudessaan osa valtatietä 6 1980-luvulle asti, jolloin Porvoon ja Koskenkylän välinen moottoriliikennetie valmistui. Moottoriliikennetien yhteydessä rakennettiin uusi kolmen kilometrin osuus tavallista kaksikaistaista tietä valtatien 7 ja alkuperäisen 6-tien risteyksen välille, jolloin Koskenkylän taajama jäi hieman syrjään uudesta tiestä. Tieosuus seututien 167 risteyksen pohjoispuolelta Liljendaliin puolestaan oli osa valtatietä 6 aina vuoteen 2004 asti, jolloin Koskenkylän ja Liljendalin välille valmistui kokonaan uudella linjauksella kulkeva leveäkaistatie. Paikallistie 11888 lieneekin Suomen ainoita teitä, joiden tieluokitus on laskettu suoraan valtatiestä paikallistieksi.

Nykyään tien merkitys on liikenteellisesti melko vähäinen ja se palveleekin lähinnä vain haja-asutusalueiden paikallisliikennettä, mutta sitä voidaan käyttää myös valtatie 6:n rinnakkaistienä.

 Lähteet 

Viitteet

Luokka:Loviisan liikenne
6
11888
Luokka:Pernaja
Luokka:Liljendal